Bejaardes op Bela-Bela-plaas aangevalArgieffoto: SAPD ŉ Bejaarde egpaar is Dinsdag in die vroeë oggendure op hul plaas buite Bela-Bela aangeval, aangerand en beroof. Die slagoffers is die ouers van ŉ vooraanstaande dokter op dié Limpopo-dorp. Marius Müller, nasionale operasionele koördineerder van AfriForum, het Woensdag aan Maroela Media gesê vier verdagtes het die egpaar, vermoedelik in hul 70’s, omstreeks 01:00 op hul plaas noordwes van die dorp oorval. “Die aanvallers het toegang tot die huis verkry deur die veiligheidshek en voordeur met ŉ koevoet oop te breek. Die egpaar is in hul kamer oorval, aangerand en met sykouse vasgebind,” het Müller gesê. Die aanvallers het aangedring dat die kluis en motorhuis oopgesluit word. Hulle het onder meer met ŉ bedrag geld, vier vuurwapens, juweliersware, ŉ platskermtelevisie, selfoon en skootrekenaar in die egpaar se twee voertuie op die vlug geslaan. Dit is nie duidelik hoe laat hulle die plaas verlaat het nie. Die man kon omstreeks 03:15 daarin slaag om homself te bevry waarna hy hulp ontbied het. Die egpaar, wat alleen op die plaas woon, se seun was eerste op die toneel en het sy ouers behandel. Die man het ŉ harde hou teen sy kop opgedoen en die vrou het kneusmerke aan haar arms. Hulle ontvang traumaberading. Brig. Motlafela Mojapelo, provinsiale polisiewoordvoerder, het die voorval aan Maroela Media bevestig. Die polisie ondersoek ŉ saak van huisroof. “Een verdagte is reeds ŉ paar uur gelede in Winterveld in hegtenis geneem en die egpaar se Mazda-bakkie is teruggevind. Die verdagte is tussen 30 en 40 jaar oud. Die soektog na die ander verdagtes duur voort,” het Mojapelo. Müller het gesê dié aanval was die tiende landswyd vir die maand Mei.